Norge, Danmark, Sverige … Skandinavien udgør elbilernes superliga

Elbilsalget i Europa tager fart, og Skandinavien er helt i front, når det kommer til omstillingen fra benzin og diesel til strøm. Det viser de nyeste tal fra den europæiske bilorganisation ACEA. Ifølge opgørelsen blev der i maj måned registreret knap 200.000 nye elbiler i Europa, hvilket svarer til, at 17,4 procent af alle nye biler kører på el. Men i Skandinavien ligger andelen markant højere.

Ikke overraskende topper Norge listen med en elbilsandel på hele 93,9 procent. Det betyder, at stort set alle nye biler, der sælges i Norge, er eldrevne – et resultat af mere end et årti med massive afgiftsfordele og politiske målsætninger om en fuldelektrisk bilpark.

På andenpladsen finder vi Danmark, hvor 61 procent af de nyregistrerede biler i maj var elbiler. Det markerer en markant fremgang for det danske elbilmarked og vidner om, at danskerne i stigende grad vælger strøm frem for fossile brændstoffer. Kigger man udelukkende på private bilkøb er tallet endda endnu højere; nemlig 87,8 procent.

Sverige har også taget store skridt i elbilsalget og indtager nu tredjepladsen på den europæiske top 3. I maj kørte 36,9 procent af alle nye biler i Sverige på el, svarende til 9.469 registreringer.

Tyskland fører i antal

Målt på rene tal er Tyskland dog stadig det største marked for elbiler i Europa. Her blev der registreret 43.060 nye elbiler i maj, fulgt af Storbritannien med 32.738 og Frankrig med 19.414 elbiler. Tyskland er spændende, da tyskerne længe har været elbilskeptikere. Det er de dog ikke helt så meget længere. 18 procent af alle solgte biler i Tyskland i maj kørte på el – sidste år i samme måned var tallet bare 12 procent.

ACEA’s tal viser også, at elbiler samlet set buldrer frem i Europa. I årets første fem måneder er der blevet registreret 951.653 nye elbiler – en stigning på næsten 28 procent sammenlignet med samme periode sidste år.

Til sammenligning er det samlede bilsalg i Europa stort set stagneret med en beskeden vækst på 0,1 procent. Biler med traditionelle benzin- og dieselmotorer går derimod tilbage med henholdsvis 21,1 og 26,2 procent.

Hybrid- og plugin-hybridbiler oplever også fremgang, med stigninger på mellem 17 og 18 procent.

Alle tal er i baseret på nyregistreringer.

Norge, Danmark, Sverige … Skandinavien udgør elbilernes superliga