Se de mest populære bilmærker i Europa

Salget af nye biler i EU voksede forsigtigt i 2025, men under overfladen er der markante forskydninger i både drivlinjer og bilmærkernes indbyrdes styrkeforhold. En gennemgang af de nyeste registreringstal viser, hvilke bilmærker der har vind i sejlene – og hvilke der må se konkurrenterne trække fra.

I 2025 steg antallet af nyregistrerede biler i EU med 1,8 procent sammenlignet med året før. Det er en positiv bevægelse, men markedet ligger fortsat et godt stykke under niveauet fra før pandemien. Samtidig ændrer bilkøbernes præferencer sig hurtigt: El- og hybridbiler fylder mere, mens benzin- og dieselbiler taber terræn. Hurtigt.

Batterielektriske biler nåede i 2025 en markedsandel på 17,4 procent, mens hybridbiler – både klassiske hybrider og plug-in hybrider – tilsammen udgør den største del af markedet. Benzin og diesel er nu reduceret til lidt over en tredjedel af alle nyregistreringer i EU.

Volkswagen holder føringen

Når man ser på de mest populære bilmærker i Europa, er der dog ingen tvivl om, hvem der sidder tungest på markedet. Volkswagen fastholder sin position som Europas mest solgte bilmærke med over 1,22 millioner nyregistrerede biler i 2025. Det svarer til en fremgang på 5 procent sammenlignet med året før og cementerer mærkets rolle som europæisk folkevogn – også i en tid med elektrificering.

På andenpladsen finder vi Toyota, men her peger pilen nedad. Det japanske mærke oplevede et fald på 6,6 procent i 2025, hvilket indikerer, at konkurrencen i hybrid- og elbilsegmenterne er blevet markant hårdere.

Til gengæld har Škoda haft et stærkt år. Med en vækst på knap 10 procent og mere end 724.000 solgte biler rykker mærket tættere på toppen. Det understreger Škodas position som et prisbevidst alternativ i både el- og hybridklassen.

Renault fortsætter sin stabile fremgang med en vækst på 6,8 procent, mens BMW også leverer pæne væksttal. Det viser, at premiumsegmentet ikke er sat i stå – selv i et marked, hvor pris og rækkevidde fylder mere end nogensinde.

Omvendt har de amerikanske mærker det hårdt. Tesla oplevede en nedgang på knapt 38 procent, mens Chrysler mistede to tredjedele af sit salg.

Elbilerne driver udviklingen

Bag mange af forskydningerne ligger den hastige udbredelse af elektrificerede biler. De fire største elbilmarkeder i EU – Tyskland, Frankrig, Holland og Belgien – stod tilsammen for 62 procent af alle nyregistrerede elbiler i 2025. Især Tyskland trak læsset med en vækst på over 43 procent i antallet af elbiler.

Hybridbiler er fortsat den mest populære drivlinje i EU med en markedsandel på 34,5 procent, mens plug-in hybrider for alvor har fået momentum og nu står for 9,4 procent af alle nyregistreringer.

Udviklingen sker på bekostning af de klassiske drivlinjer. Benzinbiler faldt til en markedsandel på 26,6 procent i 2025, mens diesel nu er nede på 8,9 procent. Alle større EU-markeder oplevede tocifrede fald i salget af benzin- og dieselbiler – med Frankrig som den største taber.

Se de mest populære bilmærker i Europa